***NOGOMETNI SAVEZ SISAČKO MOSLAVAČKE ŽUPANIJE***



# PROPOZICIJE

### PRVE ŽNL

## S E N I O R I

***GODINA 2022/2023.***

Izvršni odbor NS SMŽ na sjednici održanoj 18.08.2022. godine na osnovu čl. 38 Statuta NS SMŽ usvojio je

### P R O P O Z I C I J E

**NATJECANJA ZA PRVENSTVO PRVE ŽUPANIJSKE NOGOMETNE LIGE ZA NATJECATELJSKU 2022./2023. GODINU**

# OPĆE ODREDBE – SUDIONICI, SASTAV LIGE I KALENDAR NATJECANJA

**Članak 1.**

U vezi s Odlukom Skupštine Hrvatskog nogometnog saveza, Odlukom Izvršnog odbora HNS o sustavu stalnih natjecanja HNS-a i Odlukom Skupštine NSSMŽ-e o broju klubova pojedine lige sudionici natjecanja u Prvoj županijskoj ligi su:

**SASTAV PRVE ŽUPANIJSKE LIGE :**

|  |  |  |  |
| --- | --- | --- | --- |
| **1.** | **NK BANOVAC GLINA** |  **8.** | **NK RADNIK MAJUR** |
| **2.** | **NK BSK BUDAŠEVO** |  **9.** | **NK SLOGA JAZAVICA** |
| **3.** | **NK DINAMO ODRA** | **10.** | **NK SOKOL RAJIĆ** |
| **4.** | **NK FRANKOPAN SISAK** | **11.** | **NK SOKOL VELIKA LUDINA** |
| **5.** | **NK JELENGRAD G. JELENSKA** | **12.** | **NK SUNJSKI SUNJA** |
| **6.** | **NK METALAC SISAK** | **13.** | **NK VATROGASAC HUSAIN** |
| **7.** | **NK MOSLAVAC POPOVAČA** | **14.** | **NK VOLODER VOLODER** |
|  |  |  |  |

**Članak 2.**

Ligom rukovodi Nogometni savez sisačko moslavačke županije. Natjecanje se odvija po dvokružnom bod sustavu u dva dijela.

**ORGANI NATJECANJA :**

 **Članak 3.**

Povjerenik za natjecanje

Povjerenik za delegiranje sudaca

Disciplinski sudac

Komisija za žalbe I.O. NSSMŽ

**Članak 4.**

Povjerenika za natjecanje, Disciplinskog suca i Komisiju za žalbe imenuje I.O. NSSMŽ, a Povjerenika za delegiranje sudaca na prijedlog KNS NSSMŽ verificira I.O. NSSMŽ

**POVJERENIK ZA NATJECANJE :**

**Članak 5.**

1. ima nadzor nad natjecanjem
2. rukovodi natjecanjem u skladu s Propozicijama natjecanja i ostalim pravilnicima koji se primjenjuju u natjecanju, odnosno Odukama I.O. NSSMŽ-e.
3. registrira utakmice i rješava sve prigovore i žalbe na odigrane utakmice, u prvom stupnju,
4. vodi tablicu natjecanja seniora,
5. utvrđuje satnicu, te odobrava promjenu termina i satnice natjecanja,
6. prati i proučava sustav natjecanja i predlaže izmjene i dopune,
7. pokreće disciplinski postupak protiv klubova koji ne poštuju Propozicije natjecanja 1. ŽNL-e,
8. provodi seminare za edukaciju i provjeru znanja delegata prije početka natjecateljske sezone,
9. priprema prijedlog uputa o vršenju dužnosti delegata na utakmicama županijskih liga, te prati i analizira njihov rad,
10. određuje delegate i radi listu uspješnosti delegata,
11. obavlja i druge poslove koje mu povjeri Izvršni odbor NSSMŽ,

 **POVJERENIK ZA DELEGIRANJE SUDACA :**

**Članak 6.**

1. priprema i provodi seminare za suce i delegate
2. analizira zapisnike sa utakmica i izvješća o suđenju,
3. radi listu uspješnosti suđenja,
4. podnosi prijave i sudjeluje u analizi materijala iz službenih prijava, prigovora i žalbi u svezi sa suđenjem,
5. najmanje dva puta godišnje izrađuje i daje izvješće o suđenju,
6. određuje suce sa liste sudaca 1.ŽNL-e, a po potrebi određuje suce s viših lista,
7. obavlja i druge dužnosti koje mu povjeri IO NSSMŽ,

**DISCIPLINSKI SUDAC:**

**Članak 7.**

1. rješava u prvom stupnju o svim prekršajima koje su učinili klubovi Prve ŽNL-e, njihovi igrači, treneri, suci, delegati i ostali nogometni djelatnici, a u skladu s Disciplinskim pravilnikom,
2. pokreće disciplinski postupak temeljem prijava i izvješća povjerenika,
3. podnosi izvješće o svom radu najmanje dva puta godišnje

 **KOMISIJA ZA ŽALBE :**

**Članak 8.**

1. rješava u drugom stupnju sve žalbe po Pravilniku o nogometnim natjecanjima, Disciplinskom pravilniku, Pravilniku o registraciji klubova i igrača, kao i po ostalim pravilnicima i odlukama NSSMŽ-e i HNS-a,
2. odluke Komisije za žalbe su konačne,
3. komisija o svom radu podnosi izvješće Izvršnom odboru NSSMŽ,
4. nezadovoljna strana ima pravo podnijeti prijedlog za podizanjem zahtjeva za zaštitu pravilnika Komisiji za propise NSSMŽ
5. broj članova Komisije za žalbe je sukladan odluci IO NS SMŽ-e, s tim da u radu ne mogu sudjelovati predstavnici zainteresiranih strana

**DELEGAT UTAKMICE :**

**Članak 9.**

 Za svaku prvenstvenu utakmicu Povjerenik za natjecanje određuje delegata utakmice sa usvojenih lista delegata. U izuzetnim slučajevima Povjerenik za natjecanje može odlučiti da za pojedine utakmice odredi delegata s više liste.

Delegat je dužan doći na igralište jedan (1) sat prije vremena određenog za početak utakmice.

Delegat je dužan doći na utakmicu primjereno obučen i ponašati se sukladno kodeksu o ponašanju sportskih djelatnika HNS-a.

 Delegat je obavezan kompletan zapisnik s utakmice sačiniti odmah po završetku utakmice u nazočnosti ovlaštenih predstavnika klubova. Zapisnik sa utakmice i svoje izvješće u dva (2) primjerka, te ocjene i kontrolu suđenja delegat dostavlja Povjereniku za natjecanje najkasnije do 10 sati narednog radnog dana. Po jedan primjerak zapisnika sa utakmice delegat uručuje službenim predstavnicima klubova odmah po zaključenju zapisnika.

Delegat koji u svezi sa obnašanjem svoje dužnosti nedovoljno se zalaže i ne pridržava se, odnosno ne provodi zaključke, odluke ili koji pokaže nedovoljno poznavanje Pravila nogometne igre, propisa HNS-a i NSSMŽ-e biti će izostavljen jednom ili više određivanja, a pokrenuti će se i disciplinski postupak.

 Za utvrđivanje nepravilnosti odgovoran je Povjerenik za natjecanje koji će i pokrenuti disciplinski postupak u slučaju potrebe zbog ne izvršavanja prije navedenih obaveza.

 Delegat je dužan najkasnije petnaest minuta od završetka utakmice javiti Povjereniku rezultat iste.

 Delegat je dužan u izvješću s utakmice upisati sva događanja prije, za vrijeme i poslije utakmice koja nisu sukladna Propozicijama natjecanja i Disciplinskom pravilniku HNS-a.

**SUCI :**

**Članak 10.**

Prvenstvene utakmice sude suci sa zvanjem određenog stupnja sukladno novom pravilniku o određivanju sudaca, izuzetno odlukom I.O. NSSMŽ-e mogu suditi i suci iz talent programa.

 Za sve prvenstvene utakmice suce određuje Povjerenik za određivanje sudaca s verificiranih lista sudaca od strane I.O. NSSMŽ-e.

 Izuzetno na zahtjev Povjerenika za natjecanje prvenstvene utakmice mogu suditi suci sa višeg stupnja natjecanja. Iste delegira Povjerenik za delegiranje sudaca.

 Suci su dužni doći na igralište jedan (1) sat prije vremena predviđenog za početak utakmice, pregledati teren u smislu PNI i ustanoviti njegovu ispravnost za igru. Ako sudac ustanovi da teren nije u skladu s pravilom 1. PNI i da se utakmica ne može igrati dužan je svoju odluku priopćiti delegatu utakmice koji će o tome obavijestiti predstavnike klubova i Povjerenika za natjecanje.

 Ako sudac koji je određen za suđenje utakmice ne dođe na igralište u određeno vrijeme za početak utakmice, utakmicu će suditi prvi pomoćni sudac. U slučaju nedolaska i prvog pomoćnog suca utakmicu će suditi drugi pomoćni sudac. Ukoliko na utakmicu ne dođe niti sudac niti pomoćni suci klubovi će se pismeno sporazumjeti da utakmicu sudi jedan od nazočnih sudaca odgovarajućeg ranga. U slučaju da klubovi ne postignu sporazum delegat utakmice će odlučiti koji će od nazočnih sudaca suditi utakmicu.

Sudac koji u svezi obavljanja dužnosti nedovoljno se zalaže ili se ne pridržava odluka i uputa nadležnog organa i koji ne pokaže dovoljno poznavanje Pravila nogometne igre ili propisa HNS-a i NSSMŽ-e u svezi sa nogometnim natjecanjima biti će izostavljen s jednog ili više kola prvenstvenih utakmica, a u ponovljenom i težem slučaju pokrenuti će se i stegovni postupak.

Suci su obavezni na utakmicu doći primjereno obučeni i ponašati se sukladno Kodeksu o ponašanju sudaca i sportskih djelatnika HNS-a.

**TRENERI:**

**Članak 11.**

 Tijekom utakmice na pričuvnoj klupi kluba mora biti nazočan licencirani trener. Protiv kluba koji nema tijekom utakmice licenciranog trenera biti će pokrenut disciplinski postupak prema odredbama DP HNS-a.

 Treneri se na klupama moraju ponašati sukladno Kodeksu o ponašanju sportskih djelatnika HNS-a.

**Članak 12.**

Natjecanje u 1.ŽNL-i se odvija po dvostrukom bod sustavu prema utvrđenom kalendaru natjecanja potvrđenom od Izvršnog odbora NSSMŽ-e.

**Članak 13.**

Utakmice se odigravaju subotom ili nedjeljom, a mogu se kalendarom predvidjeti i izvanredna kola u tjednu.

 U interesu regularnosti natjecanja zadnja dva (2) kola mogu se igrati isti dan u isto vrijeme osim u slučaju kad ishod njihovih utakmica nema utjecaj na konačni poredak na tablici, a o čemu odlučuje Povjerenik za natjecanje.

**Članak 14.**

 Ukoliko klubovi iz objektivnih razloga traže promjenu termina odigravanja utakmica za vrijeme prvenstva (ne odnosi se na zadnja dva kola) dužni su prethodno postići pismeni sporazum sa

klubom sa kojim trebaju odigrati utakmicu i isti dostaviti na odobrenje Povjereniku za natjecanje najkasnije deset (10) dana prije odigravanja utakmice po predviđenom kalendaru natjecanja.

 Odgođena utakmica mora se odigrati prije narednog kola, a ako se klubovi sporazumno ne dogovore termin, isti će odrediti Povjerenik za natjecanje.

**Članak 15.**

Klub može zatražiti odgodu utakmice na osnovu članka 18. Pravilnika o nogometnim natjecanjima HNS-a i članka 14. ovih Propozicija.

**Članak 16.**

 Ako se odlukom nadležnog državnog organa zbog dana žalosti zabrani održavanje športskih priredbi ili se neka utakmica ne može igrati iz razloga više sile (potres, virusna epidemija poplava, požar i sl.) onda se ta utakmica automatski odgađa. Povjerenik za natjecanje odrediti će novi termin za odigravanje utakmic(e)a.

**ORGANIZACIJA UTAKMICA:**

**Članak 17.**

 Organizaciju utakmice provodi klub domaćin i isključivo je odgovaran za njeno provođenje.

 U slučaju nedovoljne ili površne organizacije utakmice povlači za sobom Disciplinski postupak prema odredbama DP HNS-a, a sukladno izvješću delegata utakmice povjerenik za natjecanje dužan je pokrenuti Disciplinski postupak.

 NSSMŽ-e ili Nogometna središta ne snose nikakve odgovornosti vezane za organizaciju utakmice te za bilo kakve incidente odnosno eventualne nezgode učesnika i gledatelja utakmice.

 **Članak 18.**

 **Klub domaćin dužan je osigurati prostoriju za sastanak službenih osoba i predstavnika klubova, koji će se održati 1 (jedan) sat prije početka utakmice, pod rukovodstvom delegata utakmice, a na kojem obvezno prisustvuju:**

* suci utakmice
* predstavnici klubova
* rukovoditelj osiguranja kluba domaćina

U slučajevima kada to ocijeni potrebnim, delegat može zatražiti da sastanku prisustvuju i ostale osobe uključene u organizaciju utakmice.

Na sastanku se obavlja provjera svih obavljenih zadataka u pripremi za odigravanje

utakmice koji proizlaze iz odredbi Pravilnika o nogometnim natjecanjima, Propozicija natjecanja, Odluke o sigurnosti na nogometnim natjecanjima, Zakona o javnim okupljanjima, te ostalih odluka IO NSSMŽ-e.

 **Sportska oprema prezentirana i utvrđena na sastanku pred utakmicu te zapisnički konstatirana ne može se više samovoljno mijenjati.**

 **Povjerenik za natjecanje je dužan prije početka natjecateljske sezone dostaviti klubovima podatke o boji opreme klubova i danima odigravanja utakmica.**

 Klub domaćin obavezan je poduzeti sve potrebne mjere za sigurnost sudaca, delegata i gostujuće momčadi prije, tijekom i nakon utakmice, te sve do napuštanja igrališta odgovarajućim prijevoznim sredstvom iz naselja ili grada.

Klub domaćin obavezan je na svim prvenstvenim utakmicama osigurati:

1. vozilo za slučaj hitne intervencije sa vozačem (koji ne može biti u drugoj funkciji) koje mora biti na igralištu pola sata prije početka utakmice
2. liječnika ili drugu medicinsku osobu (fizioterapeut ili medicinski tehničar)
3. zapisničara i računalo za pisanje zapisnika sa priključkom na Internet
4. u slučaju da klub ne može osigurati zapisničara delegat je dužan napisati zapisnik i o tome izvijestiti Povjerenika za natjecanje koji će pokrenuti Disciplinski postupak protiv kluba
5. najmanje osam (8) redara sa vidnom oznakom
6. osvježavajuća pića za obje momčadi i službene osobe
7. dovoljan broj pobirača lopti prema potrebi (4-10)
8. osigurati tri ispravne i kvalitetne lopte, u slučaju da se utakmica igra po snijegom prekrivenom terenu domaćin je obvezan osigurati lopte koje su potpuno uočljive (crvene)
9. u slučaju potrebe ili na zahtjev delegata pozvati policiju

 **Članak 19.**

 Za vrijeme utakmice nije dozvoljeno prodavanje alkoholnih pića. Mogu se prodavati samo bezalkoholna pića ako su u papirnatim ili otvorenim plastičnim posudama. Za vrijeme odigravanja prvenstvenih utakmica u ograđenom dijelu terena i u zaštitnim kabinama zabranjena je uporaba duhanskih proizvoda.

 **Članak 20.**

 U natkrivenim kabinama na klupama mogu sjediti za vrijeme utakmice:

1. predstavnik kluba sa urednom licencom izdanom od NSSMŽ-e
2. pričuvni igrači u športskoj opremi koji su upisani u zapisnik utakmice (najviše 7)
3. trener s licencom za rad izdanom od Instruktora NSSMŽ-e
4. pomoćni trener sa licencom za rad izdanom od Instruktora NSSMŽ-e
5. liječnik ili druga medicinska osoba sa licencom izdanom od NSSMŽ-e

Klub može prijaviti više osoba za službene predstavnike kluba. Na licencama moraju biti fotografije.

 Igrač koji u tijeku utakmice bude isključen mora odmah napustiti unutarnji dio nogometnog terena.

 Za vrijeme utakmice najstrože je zabranjeno nešportsko komentiranje sudačkih odluka iz kabina za pričuvne igrače i vrijeđanje svojih i suparničkih igrača.

 Trenerima je dozvoljeno izlaženje iz kabine i prilaženje uzdužnoj crti igrališta (tehnički prostor) radi davanja uputa svojim igračima. Za vrijeme utakmice samo jedna osoba ( trener, pomoćni trener ) može stajati u tehničkom prostoru radi davanja uputa igračima i vođenja utakmice.

 **Članak 21.**

 Klub domaćin obavezan je delegatu utakmice osigurati prostoriju za pisanje zapisnika, zapisničara, te staviti na raspolaganje ispravno računalo, pisač i dovoljno čistog papira, te mu pružiti svu neophodnu pomoć pri sastavljanju zapisnika. Zapisnik se upisuje u COMET sustav i ispisuje u četiri (4) primjerka u nazočnosti ovlaštenih predstavnika klubova.

 **Članak 22.**

Za sve službene utakmice delegat obvezno sastavlja zapisnik, minimalno u četiri primjerka. Delegat zapisnik sastavlja u posebnoj prostoriji uz nazočnost suca, pomoćnih sudaca, te po jednog ovlaštenog predstavnika klubova. Predstavnici klubova obvezno prije početka i po završetku utakmice potpisuju zapisnik o utakmici.

 Zapisnik o utakmici je javna isprava i podaci uneseni u zapisnik smatraju se točnim sve dok se ne dokaže suprotno. Ako klub sudionik utakmice u roku od 48 sati po odigranoj utakmici uloži zahtjev za ispravak netočno upisanog podatka brzojavom ili preporučenim dopisom (kopiju zahtjeva na isti način dostavlja drugom klubu), Povjerenik za natjecanje dužan je da o prigovoru odluči prije narednog kola. O svojoj odluci Povjerenik za natjecanje dužan je obavijestiti oba kluba sudionika utakmice.

 Ako se radi o greškama u rezultatu prvenstvene utakmice ili disciplinskim mjerama , odluku o ispravci greške Povjerenik za natjecanje će objaviti u službenom glasilu.

 Klubovi u zapisnik utakmice ne daju pismene primjedbe na suđenje, već to mogu učiniti nakon odigrane utakmice u pismenoj formi, a isti dostavljaju na adresu NSSMŽ .

**IGRALIŠTE:**

  **Članak 23.**

 Igrališta na kojima se odigravaju utakmice Prve ŽNL-e moraju biti registrirana od NSSMŽ-e, a primjerak zapisnika o registraciji mora biti uokviren na vidnom mjestu u prostoriji gdje se piše zapisnik utakmice.

 Igrališta na kojima se odigravaju utakmice Prve ŽNL-e moraju biti minimalnih dimenzija 100 metara dužine i 64 metara širine.

 U slučaju da pojedini klub ima igralište manjih dimenzija od propisanog, a zbog položaja i konfiguracije nije moguće dostići propisane dimenzije IO NSSMŽ-e može sukladno PNI-e dozvoliti klubu odigravanje prvenstvenih utakmica na takvom terenu.

 Igrališta moraju imati punu ogradu visine 1,20 metara, udaljenu od uzdužnih linija najmanje dva (2) metra i tri (3) metra od poprečnih linija.

 Igralište za izlazak igrača iz svlačionica ako je potrebno treba imati koridor dimenzija 3.00 metara širine (minimum) x 1.80 metara visine (minimum).

 Igralište u svom sastavu mora imati:

1. minimalno dvije (2) svlačionice sa dvadeset mjesta
2. kupatila sa toplom vodom sa najmanje četiri (4) tuša odvojena za svaku svlačionicu
3. sanitarni čvor odvojen od publike i sanitarni čvor za gledatelje
4. prostoriju za pisanje zapisnika
5. prostoriju za suce sa kupatilom
6. uz uzdužnu crtu igrališta natkrivene kabine za igrače i službene osobe za min. 12 osoba
7. kabinu za delegata
8. tribinu sa cca sto (100) sjedećih mjesta za gledatelje

**PRAVO NASTUPA:**

 **Članak 24.**

 Na utakmicama u organizaciji NSSMŽ-e imaju pravo nastupa svi pravilno registrirani igrači koji su navršili sedamnaest (17) godina života i stekli pravo nastupa na prvenstvenim utakmicama.

 Izuzetno na prvenstvenim utakmicama mogu nastupiti igrači koji su navršili šesnaest (16) godina života sa specijalističkim liječničkim pregledom.

 Pravo nastupa utvrđuje delegat utakmice, prije početka uz nazočnost predstavnika klubova.

 Igrač ne može u jednom danu nastupiti na dvije utakmice.

 Na prvenstvenim utakmicama nemaju pravo nastupa igrači koji se nalaze pod suspenzijom, kaznom zabrane igranja i automatskom kaznom zbog tri javne opomene. Automatsku kaznu zabrane igranja jedne prvenstvene utakmice nastale zbog tri javne opomene igrač izdržava na prvoj narednoj prvenstvenoj utakmici.

 Ukoliko igrač ima zabranu nastupa zbog tri javne opomene i odlukom disciplinskog suca određeni broj utakmica igrač prvo izdržava kaznu zbog tri javne opomene, a potom izdržava kaznu zabrane igranja određenog broja prvenstvenih i kup utakmica.

 **Članak 25.**

 U stalnim natjecanjima NSSMŽ dozvoljen je nastup dva (2) igrača strana državljana na utakmici.

 Igračima iz prethodnog stavka ne smatraju se igrači koji imaju dvojno državljanstvo, od kojih je jedno hrvatsko te igrači državljani zemalja članica Europske unije i Europskog ekonomskog

prostora.

 Igrač koji je upisan u zapisnik utakmice, smatra se da na utakmici nije nastupio ukoliko nije ušao u igru.

**Članak 26.**

 Svi igrači koji nastupaju na prvenstvenim utakmicama moraju u COMET sustavu imati

uredno upisan liječničko pregled.

 Liječnički pregled vrijedi 6 mjeseci od dana unosa u COMET sustav.

 Klub je dužan dostaviti ovjeren dokument od liječnika na kojem su upisani igrači kluba

koji su napravili liječnički pregled u tajništvo NS SMŽ-e do početka natjecateljske sezone.

 Klub je dužan navesti odgovornu osobu za unošenje liječničkih pregleda u sustav COMET.

**DRESOVI:**

  **Članak 27.**

 Momčadi na jednoj utakmici ne mogu nastupiti u dresovima iste ili slične boje. **Ako su dresovi iste ili slične boje dresove će promijeniti gostujuća momčad ukoliko domaća momčad nastupa u dresovima svoje prijavljene boje. U tom slučaju domaća momčad dužna je posuditi dresove gostujućoj momčadi ako ih ova nema.**

 **Povjerenik za natjecanje je dužan klubovima dostaviti podatke o boji opreme klubova ( stalna i zamjenska ) prije početka natjecanja koje su klubovi dužni dostaviti prije održavanja Plenuma klubova za novu sezonu.**

 Na poleđini dresova momčadi moraju imati vidljive brojeve od 1 - 99 propisane veličine 20 x 30 x 5 cm.

**DISCIPLINSKA ODGOVORNOST:**

  **Članak 28.**

 O disciplinskim prekršajima koje učine igrači, suci, delegati, treneri i ostali djelatnici u ovom natjecanju odlučuje Disciplinski sudac na osnovu Disciplinskog pravilnika HNS-a.

**NE NASTUPANJE NA UTAKMICAMA STALNOG NATJECANJA:**

 **Članak 29.**

 Ako u roku od 15 minuta od određenog vremena za početak utakmice ne nastupi jedna od momčadi sa potrebnim brojem igrača sudac će priopćiti kapetanu momčadi koja je nastupila da se utakmica neće odigrati i to će se unijeti u zapisnik utakmice.

 Izuzetno u slučaju da momčad nije mogla nastupiti uslijed više sile sudac će pričekati nešto više ali će voditi računa o tome da se utakmica može završiti na vrijeme (mrak ili odigravanje još jedne utakmice na istom terenu).

 Tijelo koje vodi natjecanje registrirati će utakmicu po službenoj dužnosti sa 3-0 (par forfe) ukoliko utvrdi da je nedolazak na utakmicu neopravdan.

 Klub koji ne pristupi odigravanju utakmice dužan je nadoknaditi štetu drugom klubu. Visinu štete, na osnovu dokumentiranog pismenog zahtjeva kluba koji je oštećen, utvrđuje tijelo koje vodi natjecanje.

 Povjerenik za natjecanje je dužan provesti Disciplinski postupak sukladno članku 29.

**IGRAČI, NAJMANJI BROJ I ZAMJENE:**

 **Članak 30.**

 Utakmica može započeti ako jedna momčad ima najmanje sedam (7) igrača. Igrači koji ne nastupe od početka utakmice mogu naknadno ući u igru sve do kraja utakmice, a na način predviđen Pravilima nogometne igre ukoliko su prije početka utakmice upisani u zapisnik kao igrači ili zamjenici. U zapisnik utakmice može se upisati najviše sedam (7) zamjenskih igrača.

 U Prvoj ŽNL-i može se izvršiti sedam (7) zamjena igrača.

 U drugom poluvremenu svaki klub može vršiti zamjene u maksimalno 3 prekida.

 Ukoliko oba kuba mijenjaju u istom prekidu isti se računa svakom klubu zasebno.

 Zamjena igrača u poluvremenu utakmice se ne računa kao prekid.

 **Članak 31.**

 Ako jedna momčad za vrijeme igre ostane sa manje od 7 igrača sudac je dužan igru zaustaviti, a ukoliko momčad nije u mogućnosti da u roku od 5 minuta nastupi sa minimalnim brojem igrača dužan je prekinuti utakmicu.

**ZABRANA NASTUPA ZBOG SUSPENZIJE I POSLJEDICE:**

 **Članak 32.**

 Suspendirana momčad, odnosno sve momčadi suspendiranog kluba ne mogu nastupiti na javnoj utakmici sve dok traje suspenzija.

 Sve utakmice koje padaju u vrijeme suspenzije zbog neizvršavanja pravovaljanih odluka nadležnog tijela ili neizvršavanja nespornih obaveza nastalih iz natjecanja predviđenih propozicijama registrirati će se sa 3-0 (par forfe) u korist suparničke momčadi.

 Ako klub gost ne izvrši nesporne obveze pa se utakmica neće odigrati morati će nadoknaditi domaćinu troškove oko organizacije utakmice, ako isti podnese zahtjev.

 Ako klub domaćin ne izvrši nesporne obveze pa se utakmica neće odigrati morati će nadoknaditi troškove puta gostujuće momčadi, ako ista podnese zahtjev.

 **Klubovi su dužni voditi evidenciju opomenutih i isključenih igrača**

**REGISTRACIJA UTAKMICE:**

  **Članak 33.**

Ako na utakmicu nije uložena žalba, a ne postoje razlozi za registraciju utakmice po službenoj dužnosti sa 3-0 (par forfe) utakmica će se registrirati postignutim rezultatom.

Odigrane utakmice registrira Povjerenik za natjecanje u pravilu najkasnije u roku od 14 dana od dana odigravanja.

 U slučaju da je na neku utakmicu uložena žalba rok za registraciju utakmice produžava se do donošenja odluke o žalbi, odnosno do izvršenja te odluke. Jednom registrirana utakmica ne može biti poništena od strane Povjerenika za natjecanje ako je odluka postala pravovaljana ili je u drugom stupnju donijeta odluka koja je konačna, osim u postupku predviđenom Pravilnikom o nogometnim natjecanjima.

**ŽALBE:**

 **Članak 34.**

 Žalbe na utakmice podnose se Povjereniku za natjecanje koji ih rješava u prvom stupnju.

Žalbe po svim osnovama moraju se najaviti preporučenom poštom ili telefaxom u roku od dva (2) dana od dana odigravanja utakmice. Obrazloženje žalbe mora se dostaviti u dva primjerka, s dokazom o uplaćenoj taksi u roku od tri (3) dana od dana odigravanja utakmice.

 Za utakmice posljednja dva kola prvenstva, žalbe se najavljuju i dostavljaju u roku od dva (2) dana od dana odigravanja utakmice.

 Ukoliko rok za žalbu ističe u nedjelju, ili na državni praznik, on se produžava na prvi slijedeći dan.

 Odluke o podnijetim žalbama na utakmice donose se najkasnije u roku od četrnaest (14) dana od dana prijema žalbe, odnosno tri (3) dana kod žalbi podnijetih na utakmice posljednja dva kola prvenstva.

 **Članak 35.**

 Iznos pristojbe na žalbu po svim osnovama određuje Izvršni odbor NSSMŽ-e, a objavljuje se u Službenom glasniku. Pristojba se vraća podnositelju ukoliko se u potpunosti žalba usvoji.

 **Članak 36.**

 Nenajavljene, neblagovremene ili nedovoljno taksirane žalbe neće biti uzete u postupak, već će biti odbačene, a utakmica će biti registrirana postignutim rezultatom.

 Pri ocjeni blagovremenosti žalbe, uzima se u obzir datum na poštanskom žigu preporučenog pisma ili telegrama, datum na telefax potvrdi o žalbi odaslanoj telefaxom ili datum na novčanoj uplatnici.

  **Članak 37.**

 Žalbe na odluke Povjerenika lige podnose se Komisiji za žalbe NSSMŽ-e u roku od pet (5) dana od dana uručenja odluke.

 U slučaju da se žalba odnosi na utakmice posljednja dva kola, rok za podnošenje žalbe je dva (2) dana. Žalba se podnosi preko Povjerenika lige čija se odluka žalbom pobija.

 Odluka u drugom stupnju mora biti donijeta u roku od deset (10) dana, a u slučaju utakmice iz posljednja dva kola u roku od dva (2) dana od dana prijema žalbe.

 Protiv odluke Komisije za žalbe nema mjesta žalbi.

 Žalbe na odluke Disciplinskog suca podnose se Komisiji za žalbe NSSMŽ-e u roku od osam (8) dana od uručenja odluke.

 Odluke o podnijetim žalbama na odluke Disciplinskog suca donose se najkasnije u roku od tri (3) mjeseca.

 Ako organ u drugom stupnju ne riješi žalbu u predviđenom roku, smatra se da žalba nije usvojena, a oštećena strana ima pravo podnijeti prijedlog za podizanje zahtjeva za zaštitu Pravilnika o nogometnim natjecanjima.

 Rok za podnošenje prijedloga je deset (10) dana, odnosno pet (5) dana u slučaju postupka koji se vodio povodom žalbe na utakmicu posljednja dva kola, po isteku roka za donošenje odluke o žalbi.

**UTVRĐIVANJE PLASMANA:**

 **Članak 38.**

Klub koji pobijedi na utakmici osvaja tri boda a kod neodlučenog rezultata svaki klub osvaja po jedan (1) bod.

 Ako klubovi osvoje isti broj bodova odlučuje bolja gol razlika između datih i primljenih golova. U slučaju iste gol razlike bolje mjesto na tablici zauzima momčad koja je postigla više golova, a ako su postigli isti broj golova dijele mjesta koja im pripadaju.

 Ukoliko se radi o utvrđivanju pobjednika natjecanja ili mjesta koje utječe na prijelaz u viši ili niži stupanj natjecanja, u slučaju jednakog broja bodova, plasman se utvrđuje na osnovu dodatne tablice od rezultata koje su u međusobnim utakmicama postigli klubovi sa jednakim brojem bodova. Plasman na tablici utvrđuje se zbrojem osvojenih bodova. Ako je zbroj bodova jednak odlučuje razlika datih i primljenih golova. Ako je i ova razlika jednaka odlučuje veći broj postignutih golova u gostima (kada su u kombinaciji dva kluba), odnosno veći broj postignutih golova (kada su u kombinaciji tri ili više klubova).

 Ako se ni na ovakav način ne može utvrditi plasman onda se odigravaju utakmice između zainteresiranih klubova i to:

1. dvije utakmice po dvostrukom KUP sustavu, ako su u kombinaciji dva kluba
2. tri utakmice po jednostrukom bod sustavu na neutralnom terenu ako su u kombinaciji tri kluba

potreban broj utakmica po jednostrukom bod sustavu na neutralnom terenu ako je u kombinaciji četiri ili više klubova

 Ukoliko se u saglase klubovi, umjesto odigravanja ovih utakmica, pitanje pobjednika može se utvrditi ždrijebom koji će provesti nadležno natjecateljsko tijelo.

 Ukoliko se natjecanje odvija osim bod i kup sustavom odigravanja iz članka 7 Pravilnika o nogometnim natjecanjima HNS-a, Propozicijama natjecanja biti će utvrđen način na koji će se odvijati natjecanje i način utvrđivanja plasmana.

**OBNAVLJANJE LIGE:**

**Članak 39.**

 **Na kraju natjecateljske sezone 2022./2023. prvoplasirani klub ulazi u IV NL-e Središte Zagreb, a iz lige ispada onoliko klubova koliko je potrebno da liga broji 14 klubova.**

 **U natjecateljskoj sezoni 2022./2023. Prva županijska liga brojit će 14 klubova i to:**

* **klub (klubovi) koji je (su) ispali iz IV NL-e Središte Zagreb, u sezoni 2021/2022.**
* **najbolje plasirani klubovi Prve županijske lige u prvenstvu 2021./2022., u broju**

 **koji je potreban da skupina u prvenstvu 2022./2023, uz primjenu ostalih**

 **kriterija broji četrnaest (14 ) klubova.**

* **posljednje plasirani klub Prve županijske lige obavezno ispada iz lige.**
* **ukoliko iz IV NL Središte Zagreb ispadne jedan ili dva kluba iz našeg Saveza za toliko se povećava broj klubova koji ispadaju iz Prve ŽNL.**
* **također ukoliko nitko od klubova iz Prve ŽNL koji su svojim plasmanom zaslužili ne želi nastupiti u IV NL Središte iz Prve ŽNL ispada još jedan klub.**
* **kvalifikacije za popunu Prve ŽNL igraju se na način da u iste ulaze 3 prvaka Drugih ŽNL i jedan klub iz Prve ŽNL koji je ostao posljednji nakon ispadanja svih onih klubova navedenih u prethodnim stavcima. Ždrijebom se izvlače dva para klubova koji će u dvije utakmice dobiti dva pobjednika koji ulaze u Prvu ŽNL.**

**FINANCIJSKE ODREDBE:**

**Članak 40.**

 Troškove vođenja natjecanja snose klubovi sudionici natjecanja.

 Do 15.07. tekuće godine klubovi su dužni uplatiti ukupan iznos članarine (4.000,00 kuna) za natjecanje. Visinu članarine određuje I.O. NSSMŽ-e.

 Sve prvenstvene i KUP utakmice podliježu obaveznom plaćanju slijedećih troškova:

1. naknadu za suđenje (taksu) i putne troškove sucima
2. taksu za obavljanje delegatske dužnosti i putne troškove delegatu utakmice

 **Troškove službenih osoba utakmice klubovi su dužni podmiriti do 15 –tog u mjesecu za protekli mjesec.**

**OSTALE ODREDBE:**

**Članak 41.**

 Klub koji odustane od prvenstvenog natjecanja pada u najniži stupanj natjecanja bez obzira na do tada postignute rezultate u natjecanju.

 Klub koji odustane od natjecanja prije ali i nakon početka natjecateljske sezone kaznit će se novčanim iznosom od 5.000,00 kuna i sa šest negativnih bodova s primjenom u prvoj slijedećoj natjecateljskoj sezoni sukladno DP HNS-a.

 Smatrat će se da je klub odustao od natjecanja ako seniorska momčadi neopravdano nije odigrala dvije utakmice tijekom natjecanja u istoj natjecateljskoj godini. Ukoliko se radi o momčadi mlađih uzrasta smatrat će se da je odustala samo momčad tog uzrasta koja neopravdano nije odigrala dvije utakmice, a prema momčadi seniora pokrenuti će se postupak sukladno DP-u HNS-a. Samo u opravdanim razlozima ne odigravanja utakmice neće se kažnjavati klubovi.

 Klub koji odustane od odigravanja utakmice dužan je nadoknaditi štetu drugom klubu, a visinu štete na osnovu dokumentiranog zahtjeva oštećenog kluba određuje organ koji vodi natjecanje.

**Članak 42**

 Dozvole za rad trenera (licence) u klubovima Prve ŽNL-e na zahtjev trenera i kluba izdaje Instruktor NSSMŽ, a sukladno Propozicijama natjecanja Prve ŽNL-e.

 Licence za službene predstavnike klubova, liječnika kluba i fizioterapeute kluba izdaje tajništvo NSSMŽ-e.

**Članak 43**

 Za sve što nije predviđeno ovim Propozicijama vrijede odredbe Pravilnika o nogometnim natjecanjima i Disciplinskog pravilnika te ostalih propisa HNS-a.

**Članak 44.**

 Sastavni dio ovih propozicija čini i slijedeće:

**STRUČNO PEDAGOŠKI NORMATIVI ZA PRVU ŽNL-u :**

**1. RUKOVOĐENJE:**

1. Predsjedništvo ili Izvršni odbor nogometnog kluba

**2. STRUČNO PEDAGOŠKI KADROVI:**

 Jednog trenera za rad sa seniorima sa najmanjim zvanjem trener “C” kategorije

1. Trenera za rad sa mlađim kategorijama sa najmanjim zvanjem trener “C” za svaku kategoriju

 Svi treneri moraju biti članovi Zbora trenera uz obavezno sudjelovanje u ostvarivanju njegovih programa što je uvjet za dobivanje dozvole za rad (licence).

 Klub je dužan osigurati sudjelovanje svojih stručnih kadrova na seminarima za usavršavanje.

 Klub je obvezan da u roku od dvije (2) godine osigura jednog bivšeg igrača za školovanje za nogometnog suca te jednog igrača za školovanje trenera “C” kategorije.

* **Klub Prve ŽNL-e treba imati u stalnom natjecanju dvije (2) kategorije mladeži. Limači se računaju pod jednu kategoriju ali samo kao druga ekipa mladeži.**

**Iznimno ako se radi o klubovima čija je teritorijalna pripadnost i demografska situacija takva da nemaju dovoljan broj djece biti će im dozvoljen nastup u 1.ŽNL-i sa jednom (1) kategorijom mladeži u stalnom natjecanju o čemu će odluku donijeti IO NS SMŽ-e.**

**3. OBVEZE IZ NATJECANJA:**

1. Seniorska momčad obvezno sudjeluje u natjecanju organiziranom od nadležnog organa NS SMŽ-e
2. Seniorska, juniorska i kadetska momčad klubova NSSMŽ-e obavezno sudjeluju u KUP natjecanju
3. Juniorska, kadetska, pionirska i mlađa pionirska momčad obavezno sudjeluju u natjecanju organiziranom od nadležnog organa NSSMŽ-e.
4. Prema mogućnostima pružati svaki oblik pomoći prilikom selektivnog programa mladeži (organizacione i stručne).

**Članak 45.**

 **Klub se ne može natjecati u Prvoj ŽNL-i ukoliko ne ispunjava stručno pedagoške normative petnaest dana prije početka prvenstva.**

 **Klub se ne može natjecati u Prvoj ŽNL-i ukoliko nije petnaest (15 ) dana prije početka prvenstva podmirio svoje obaveze iz prethodne sezone.**

**Članak 46.**

 Za tumačenje ovih propozicija nadležan je Izvršni odbor NSSMŽ-e, a u vremenu između dviju sjednica Komisija za propise NSSMŽ-e.

 **Članak 47.**

Covid 19

 Za vrijeme epidemije Covid-19 ukoliko se dogodi da se u nekom klubu pojavi zaraza kod najmanje pet (5) igrača (što se dokazuje pozitivnim PCR testovima ili drugim testom koji u odgovarajućem trenutku bude propisan kao dokaz za postojanje zaraženosti) ili nadležni epidemiolog donese propisanu odluku o izolaciji najmanje pet (5) igrača, povjerenik za natjecanje će na dokumentirani zahtjev kluba odgoditi utakmicu na najmanje deset dana ovisno o rasporedu i obvezama klubova.

 **Članak 48.**

 Ove propozicije stupaju na snagu danom usvajanja od IO NS SMŽ-e a objavljuju se u Službenom glasilu NS SMŽ-e i na Internet stranici NSSMŽ-e prije početka prvenstvene natjecateljske sezone.

 **Predsjednik NSSMŽ-e:**

 **Davor Ivić v.r.**